text: Tomme sommerhuse i september
  08 november 2010 kl. 12.13
  De danske feriehus-udlejere havde den dårligste september, siden statistikken startede i 2004.
  Efter en god sommer for de danske feriehus-udlejere blev mange turister væk fra sommerhusene i september. Med 1,2 millioner overnatninger i de udlejede danske feriehuse var september 2010 på det laveste niveau for en september siden statistikkens start i 2004, viser tal fra Danmarks Statistik.
  
  Nedgang på fem procent
  Overnatningerne i feriehuse er faldet med 489.000 i forhold til rekordmåneden september 2007. Sammenlignet med september 2009 faldt antallet af overnatninger i feriehuse med 62.000, hvilket svarer til en nedgang på fem procent.
  Tyske gæster lejer langt de fleste danske sommerhuse, men i september holdt mange af tyskerne sig væk fra Danmark. I forhold til samme måned sidste år var der 45.000 eller fire procent færre tyske overnatninger.
  
  Færre danskere
  De tyske gæster stod dog ligesom i 2009 for 79 procent af det samlede antal overnatninger i udlejede danske feriehuse. Til sammenligning faldt de danske overnatninger med 7000 eller 3 procent.
  De svenske og norske overnatninger faldt med henholdsvis 2000 og 5000, svarende til en nedgang på 32 og 48 procent.
  Fra oktober 2009 til september 2010 var der 657.000 færre overnatninger end i de forudgående 12 måneder. Det svarer til et fald på fire procent.
  